Riizing

Riizing ialah album mini pertama oleh kumpulan muzik lelaki Korea Selatan Riize. Dikeluarkan pada 17 Jun 2024 oleh syarikat SM Entertainment melalui Kakao Entertainment, album ini terdiri daripada lapan buah runut, termasuklah single utama "Boom Boom Bass" dan single prapelancaran "Talk Saxy", "Love 119", "Siren" dan "Impossible". Versi pakej semula khas album itu dengan judul Riizing: Epilogue telah dikeluarkan pada 4 September 2024 dengan penambahan single "Combo" untuk memperingati ulang tahun pertama kumpulan itu.

 Latar belakang dan keluaran 
 Riizing 
Pada 5 Mac 2024, SM Entertainment mengumumkan bahawa Riize akan memulakan jelajah konsert peminat Riizing Day mereka pada Mei 2024 dan melancarkan album mini pada suku kedua tahun itu. Pada 3 April 2024, Riize menyiarkan poster jadual "Realtime Odyssey" yang mendedahkan tarikh keluaran album mini pertama mereka Riizing, single prapelancaran, promosi album dan kegiatan selanjutnya. Pada 3 dan 18 April, kumpulan itu mengeluarkan lagu "Siren" dan "Impossible" sebagai single digital prapelancaran, diiringi dengan video muzik. Pada 29 April, Riize mengeluarkan tiga lagi runut di perkhidmatan penstriman iaitu "Honestly", "9 Days" dan "One Kiss". Pada 4 Jun 2024, kumpulan muzik itu mengeluarkan versi adun semula bagi lagu "Impossible" yang diterbitkan oleh DJ Perancis Darius. Album mini Riizing dilancarkan secara rasmi pada 17 Jun 2024, bersama-sama dengan single utama "Boom Boom Bass" dan video muziknya.

 Riizing: Epilogue 
Pada 2 September 2024, SM mengumumkan bahawa Riize akan mengeluarkan album pakej semula pertama mereka Riizing: Epilogue pada 4 September 2024, bersama-sama dengan single utamanya "Combo". Tarikh ini juga menandakan ulang tahun penampilan pertama kumpulan itu.

 Promosi 
Riizing dipromosikan oleh kumpulan itu dengan jelajah konsert Riizing Day melalui 31 persembahan di 19 bandar di seluruh Asia dan Amerika Utara. Kesemua lagu daripada album mini itu dimasukkan dalam senarai lagu untuk konsert.

 Prestasi komersial 
Riizing tampil pertama kalinya di kedudukan nombor 2 dalam Carta Album Circle Korea Selatan bagi keluaran carta bertarikh 16–22 Jun 2024 dengan 1,070,823 salinan telah terjual.

 Senarai runut 

Kredit sampel
"Love 119" mengandungi sampel daripada lagu "Emergency Room" (2005) oleh kugiran Korea Selatan, Izi.

 Rujukan 

Kategori:EP berbahasa Korea
Kategori:EP 2024
Kategori:EP SM Entertainment